***Монгол Улсын Их Хурлын 2012 оны зургаа дахь удаагийн сонгуулийн анхдугаар чуулганы Аюулгүй байдал, гадаад бодлогын байнгын хорооны 08 дугаар сарын 07-ны өдөр /Мягмар гариг/-ийн хуралдаан 17 цаг 20 минутад Төрийн ордны “А” танхимд эхлэв.***

Улсын Их Хурлын гишүүн Л.Цог ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 13 гишүүн ирж, 81.2 хувийн ирцтэй байв. Үүнд:*

***Чөлөөтэй:*** *Р.Амаржаргал, С.Оюун, Ч.Улаан.*

***Нэг.*** ***Байнгын хорооны даргад нэр дэвшүүлэх тухай.***

Хуралдаанд Улсын Их Хурлын Аюулгүй байдал, гадаад бодлогын байнгын хорооны зөвлөх Э.Эрдэнэсүрэн, референт Г.Нандинцэцэг нар байлцав.

Төрийн байгуулалтын байнгын хорооны даргад Улсын Их Хурлын гишүүн Ц.Цолмонгийн нэрийг дэвшүүлж байгаа тухай МАХН-МҮАН-ын “Шударга ёс” эвслийн бүлгийн ахлагч Н.Батцэрэг танилцуулав.

Нэр дэвшигчтэй холбогдуулан Улсын Их Хурлын гишүүдээс асуулт болон санал гараагүй.

**Л.Цог:** -Аюулгүй байдал гадаад бодлогын байнгын хорооны даргаар Улсын Их Хурлын гишүүн Ц.Цолмонг нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 0

Бүгд 13

Гишүүдийн 100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Л.Цог Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 17 цаг 25 минутад өндөрлөв.***

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА

**МОНГОЛ УЛСЫН ИХ ХУРЛЫН 2012 ОНЫ ЗУРГАА ДАХЬ УДААГИЙН СОНГУУЛИЙН АНХДУГААР ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ ДУГААР САРЫН 07-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Л.Цог:**-Ажлын хэсэг хуралдаад хоцорчихлоо уучлалт хүсье. Байнгын хорооны анхны хуралдаан дэгийн ёсоор бас л ахмад нь хуралддаг ийм жишиг барьж байна. Уучлаарай та бүхэн дуртайдаа яваад байгаа юм биш. Ингээд албан ёсны хурлаа эхэлье. Манай хороонд 16 гишүүн ирэх ёстой. Одоо 13 гишүүн ирсэн ирцийн байдал 81.2 хувьтай байна. Хурлаа нээснийг мэдэгдье. За Байнгын хорооны хурлаар нэг асуудал хэлэлцэнэ. Энэ бол Байнгын хорооны дарга тавих асуудал байгаа. Тэгэхээр Байнгын хорооны хэлэлцэх асуудлын талаар энэ асуудлыг манай бүлгийн дарга Н.Батцэрэг уламжлах учиртай юм байна. Одоо Н.Батцэрэг даргыг урья.

**Н.Батцэрэг:**-За баярлалаа. Эрхэм гишүүдийн өдрийн амгаланг ирье. Манай бүлгийн хуралдаан жаахан сунжраад хүлээлгэсэнд хүлцэл өчье. За ингээд Аюулгүй байдал, гадаад бодлогын байнгын хорооны даргад Улсын Их Хурлын гишүүн Цэрэндашийн Цолмонг нэр дэвшүүлж байна. Ц.Цолмон гишүүнийг мэдэх байх аа. Хэд хэдэн Засгийн газарт Засгийн газрын гишүүн сайдаар ажиллаж байсан. Гадаад яамны дэд сайдаар ажиллаж байсан, ОХУ-д Элчин сайдаар ажиллаж байсан мэргэжлийн дипломатич, туршлагатай, гадаад салбарын асуудлыг сайн мэддэг ийм хүн байгаа. Та бүгдийг Ц.Цолмон гишүүнийг дэмжиж өгөхийг хүсч байна.

**Л.Цог:**-За баярлалаа. Одоо танилцуулсан санал болон нэр дэвшиж байгаа хүнээс асуух асуулттай хүн байна уу? Нэрээ өгье. Алга уу? За тэгвэл асуултаа тасалъя. За одоо санал хэлэх гишүүд алга уу? Зарим нь дуугарахгүй байна шүү дээ. За тэгвэл тасалъя. Одоо санал хураалт явуулъя. Томъёолол дараах байдлаар байна.

Аюулгүй, байдал гадаад бодлогын байнгын хорооны даргад нэр дэвшиж байгаа Улсын Их Хурлын гишүүн Цэрэндашийн Цолмонг дэмжье гэсэн саналаар санал хураалт явуулъя.

Зөвшөөрсөн 13

Татгалзсан 0

Бүгд 13

За дахиад нэг баталгаажуулаад өргөе.

Зөвшөөрсөн 13

Татгалзсан 0

Бүгд 13

За ингээд хуралдаанд оролцсон гишүүдийн 100 хувийн саналаар Цэрэндашийн Цолмонг энэ байнгын хорооны даргаар сонголоо.

**З.Энхболд:**-Нэр дэвшүүллээ.

**Л.Цог:**-Нэр дэвшүүллээ тиймээ Байнгын хорооноос. Одоо ингээд энэ асуудал нэгдсэн хуралдаанд орно.

**З.Энхболд:**-Өөрөө танилцуулчих.

**Л.Цог:**-За одоо тэгээд үгүй гэж чадахгүй л юм шиг байна шүү дээ. Ацаглаж чадахгүй. За ингээд энэ саналыг би хуралдаанд оруулахаар тогтлоо гэж ойлголоо. Ингээд санал хураалтын дүнг танилцуулсан шүү дээ. Ингээд санал хураалт дууссан учраас Байнгын хорооны хурал өндөрлөснийг мэдэгдье.

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА